ফরিদপুরে ৫ জনের যাবজ্জীবন
ফরিদপুরে যুবককে অপহরণের পর হত্যা করায় পাঁচজনকে যাবজ্জীবন কারাদণ্ড দিয়েছেন আদালত। বুধবার দুপুর সাড়ে ১২টার দিকে জেলা বিশেষ জজ মো. মতিয়ার রহমান এ রায় দেন।  একই সঙ্গে তাদের প্রত্যেককে ৫০ হাজার টাকা করে জরিমানা করা হয়েছে। 







রায় ঘোষণার সময় আসামি ফরিদপুরের নগরকান্দা উপজেলার মেঘারকান্দি গ্রামের সিরাজ মোল্লা (৫১), ইমারত মোল্লা (৪৬) ও কালাম মোল্লা (৪৮) আদালতে উপস্থিত ছিলেন। পরে তাদের পুলিশ পাহারায় কারাগারে নিয়ে যাওয়া হয়। যাবজ্জীবনপ্রাপ্ত অপর দুই আসামি সুবল ঠিকাদার (৬১) ও রঙ্গেশ্বর মণ্ডল (৪৬) পলাতক রয়েছেন।




এজাহার সূত্রে জানা যায়, ২০০৭ সালের ২৭ জানুয়ারি পাশের জেলা গোপালগঞ্জের মুকসুদপুর উপজেলার চালচা গ্রামের বাসিন্দা কানাইলাল মণ্ডলের ছেলে ধ্রব মণ্ডলকে অপহরণ করে আসামিরা। পরে তারা ধ্রবর বাবার কাছে এক লাখ টাকা মুক্তিপণ দাবি করে।  মুক্তিপণ দিতে ব্যর্থ হওয়ায় পরদিন ২৮ জানুয়ারি ধ্রবকে শ্বাসরোধে হত্যা করে মেঘারকান্দি গ্রামে একটি গাছের সঙ্গে ঝুলিয়ে রাখা হয়। এ ঘটনায় ধ্রবর বাবা কানাইলাল বাদী হয়ে একটি হত্যা মামলা করেন।
মামলার তদন্তকারী কর্মকর্তা নগরকান্দা থানার উপ-পরিদর্শক (এসআই) মো. কেরামত আলী ২০০৮ সালের ২৩ ফেব্রুয়ারি নয়জনকে অভিযুক্ত করে আদালতে অভিযোগপত্র জমা দেন।  তবে বাকি চার আসামির বিরুদ্ধে অভিযোগ প্রমাণিত না হওয়ায় তাদের খালাস দেওয়া হয়।
মামলার রাষ্ট্রপক্ষের কৌঁসুলি (পিপি) গোলাম হোসেন মৃধা জানান, আদালত অপহরণ ও হত্যায় পৃথক অভিযোগে আসামিদের সাজা দেন।  হত্যা মামলায় তাদের যাবজ্জীবন সশ্রম কারাদণ্ডসহ ৫০ হাজার টাকা জরিমানা অনাদায়ে এক বছর করে বিনাশ্রম কারাদণ্ড দেন। অপহরণ মামলায় আসামিদের সাত বছর করে সশ্রম কারাদণ্ড ও ২০ হাজার টাকা করে জরিমানা অনাদায়ে ছয় মাস করে বিনাশ্রম কারাদণ্ড দেন।

ফরিদপুরে যুবককে অপহরণের পর হত্যা করায় পাঁচজনকে যাবজ্জীবন কারাদণ্ড দিয়েছেন আদালত। বুধবার দুপুর সাড়ে ১২টার দিকে জেলা বিশেষ জজ মো. মতিয়ার রহমান এ রায় দেন। একই সঙ্গে তাদের প্রত্যেককে ৫০ হাজার টাকা করে জরিমানা করা হয়েছে।